## Program pomoćničkog ispita za zanimanje prodavač

### NN 12/2010 (25.1.2010.), Program pomoćničkog ispita za zanimanje prodavač

MINISTARSTVO GOSPODARSTVA, RADA I PODUZETNIŠTVA

271

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

PRODAVAČ

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja prodavač u svijetu rada koji je podložan promjenama

− provjera kompetencija neophodnih za cijeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja a u skladu s nastavnim planom i programom za zanimanje prodavač.

2.1. PRAKTIČNI DIO ISPITA

Praktični dio ispita sastoji se od radnih proba.

2.1.1. Zadaju se 3 radne probe, koje moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Prodaja robe i savjetovanje kupaca | Uspostaviti kontakt s kupcem te kroz razgovor saznati njegovu potrebu, prezentirati mu robu i savjetovati ga i provesti prodaju (obračunavanje prodajne robe, prodaja i naplaćivanje robe, obračun blagajne, pakiranje i izdavanje robe kupcu). |
| Prodajna prezentacija robe uz korištenje osobno izabranih reklamnih sredstava | Kreativno organizirati događanja u prodavaonici u cilju povećanog interesa za robu (degustacije, demonstracije, nagradni natječaji i sl.).  Osmisliti događanja, pratiti njihovu realizaciju i rezultate u prodaji robe. |
| Preuzimanje i evidencija robe u prodavaonici | Kvalitativni i kvantitativni prijem robe.  Evidencija ambalaže.  Vođenje svih potrebnih evidencija.  Ispunjavanje dokumentacije.  Reklamacije. |
| Nabava i preuzimanje robe u prodavaonici | Izabrati dokument za narudžbu (zahtjevnica ili narudžbenica) i popuniti ga.  Pripremiti prodavaonicu za preuzimanje robe. Kvantitativno i kvalitativno preuzeti robu i voditi komisijski zapisnik. |
| Asortiman i zaliha robe u prodavaonici | Opisati vrstu asortimana u prodavaonici i tabelarno prikazati karakteristike i svojstva odabranih grupa robe te izračunati minimalnu zalihu za određeni artikl. |
| Radni procesi u skladištu | Objasniti proces poslovanja u skladištu.  Preuzeti robu u skladištu uz odgovarajuću dokumentaciju.  Označiti i uskladištiti robu, evidentirati zalihe.  Objasniti procese manipulacije robom.  Nakon zaprimljene narudžbe, slagati robu prema narudžbi, kompletirati pošiljke, pakirati i utovarivati robu.  Pri vođenju skladišne evidencije služiti se računalom. |
| Promocijske aktivnosti u prodavaonici | Simulirati pojedine situacije pospješivanja prodaje usmjerene na robu, urediti mjesto prodaje, uočiti ulogu prodavača u aktivnostima pospješivanja prodaje.  Prezentirati jedno događanje u prodavaonici u cilju povećanog interesa za robu. |
| Evidencija primljene i prodane robe u prodavaonici | Nabrojiti vrste i objasniti svrhu evidencije primljene i prodane robe.  Popuniti dokumentaciju za evidentiranje primljene i prodane robe u prodavaonici. |
| Popis (inventura) robe u prodavaonici | Pripremiti inventuru (pripremiti prostor, robu i ambalažu za popis, izdvojiti oštećenu i zastarjelu robu) i tehniku popisa robe u prodavaonici ili skladištu. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna su za obavljanje praktičnih postupaka u zanimanju prodavač.

Provjera se provodi iz sljedećih područja:

|  |  |
| --- | --- |
| Nastavna područja | Očekivani ishodi učenja |
| 1. Trgovinsko poslovanje | |
| Osnovni pojmovi o gospodarstvu, tržištu i trgovini | Definirati pojam gospodarstva.  Objasniti na primjeru pojam tržišta.  Objasniti pojam trgovine i njezine funkcije.  Objasniti na primjeru prednosti i nedostatke posredne i neposredne trgovine robom.  Opisati funkcije trgovine.  Nabrojati i objasniti vrste trgovine. |
| Trgovačka poduzeća | Definirati pojam poduzeće i pojam tvrtke.  Objasniti na primjeru društvo osoba i društvo kapitala.  Izložiti tematiku koja se uređuje Zakonom o trgovačkim društvima.  Navesti osnovna obilježja trgovca pojedinca, i trgovca u pravnom smislu.  Definirati pojam trgovačke mreže.  Izložiti važnost trgovačke mreže na veliko i malo.  Definirati trgovačke poslovne jedinice. |
| Prodavaonice i poslovanje prodavaonica | Definirati osnovna obilježja prodavaonice.  Nabrojati vrste prodavaonica.  Izložiti i objasniti metode prodaje robe u prodavaonici.  Izložiti čimbenike vezane uz lokaciju prodavaonice.  Opisati pojam imovine prodavaonice.  Prikazati na primjeru važnost djelatnika za uspješno poslovanje prodavaonice.  Navesti radna mjesta koja se javljaju u prodavaonici. |
| Tržište | Nabrojati čimbenike koji utječu na tržište.  Definirati kako okruženje utječe na tržište.  Obrazložiti osnovne pojmove vezane uz sajmove, aukcije, burze i tržnice.  Nabrojati osnovne zakone i propise koji reguliraju djelatnost trgovine. |
| Marketing | Definirati pojam marketinga.  Razraditi razvojne faze marketinga.  Izložiti segmentaciju tržišta i njezin značaj. |
| Distribucija | Definirati što je distribucija.  Prezentirati načine distribucije.  Na primjeru pokazati značenje kanala distribucije u opskrbi stanovništva proizvodima široke potrošnje. |
| Skladište | Definirati skladište.  Nabrojati i opisati vrste skladišta.  Objasniti na primjeru važnost skladišta u poslovanju tvrtke.  Navesti vrste opreme i uređenje skladišnog prostora.  Opisati organizaciju skladišne službe.  Prezentirati načine uskladištenja robe.  Opisati postupak komisioniranja robe.  Navesti i popuniti dokumentaciju vezanu uz zalihe robe u skladištu. |
| Asortiman i zalihe robe u prodavaonici | Definirati pojam asortimana.  Izložiti značenje asortimana i njegovu važnost u poslovanju prodavaonice.  Definirati zalihe i izložiti vrste zaliha.  Izložiti i objasniti na primjeru gubitke na zalihama i kako ih spriječiti. |
| Manipulacija robom | Definirati manipulaciju.  Nabrojati vrste i prezentirati funkcije ambalaže.  Definirati pojam, svrhu i prednost paletizacije.  Definirati pojam, svrhu i prednost kontejnerizacije. |
| Transport | Definirati špediciju (otpremništvo).  Prezentirati osnovne pojmove vezane uz cestovni, željeznički i plovidbeni prijevoz.  Izložiti vrste pošiljaka i nabrojati i objasniti popratne dokumente. |
| Troškovi | Definirati pojam troška.  Klasificirati i prezentirati vrste troškova.  Prezentirati na primjeru pokrivanje pojedine vrste troška.  Komentirati značenje troškova u upravljanju tvrtkom. |
| Organizacija trgovačkog poduzeća | Opisati organizaciju trgovačkog poduzeća i navesti primjere koji pokazuju utjecaj organizacija na poslovanje.  Nabrojati čimbenike koji utječu na organizaciju poslovanja.  Izložiti funkcije koje postoje u trgovačkom poduzeću i prezentirati njihove osnovne karakteristike. |
| Nabava | Definirati nabavu.  Izložiti organizaciju nabave.  Prikazati važnost planiranja nabave.  Prezentirati kako istražiti tržište nabave i izabrati dobavljača.  Definirati ugovor o prodaji i izložiti njegove bitne dijelove.  Procijeniti važnost etičnosti u poslovanju. |
| Prodaja | Definirati pojam prodaje i njezinu važnost za tvrtku.  Nabrojati i prezentirati čimbenike koji djeluju na uspješnost prodaje i kako se ona može poboljšati.  Definirati politiku prodaje.  Prikazati važnost planiranja prodaje.  Prezentirati načine prodaje.  Opisati postupke za pripremu prodaje i zaključenje prodaje. |
| Dokumentacija nabave i prodaje | Opisati tijek kolanja dokumentacije u  trgovačkom poduzeću kod nabave i prodaje robe. |
| Novčarsko poslovanje | Izložiti vrste platnog prometa.  Prezentirati postupak s trošnim i oštećenim novčanicama.  Nabrojati obrasce platnog prometa.  Prezentirati propise kojih se blagajnik mora pridržavati u svom poslovanju. |
| Vanjskotrgovinsko poslovanje | Definirati pojam i značenje vanjske trgovine.  Izložiti subjekte i vrste poslova u vanjskoj trgovini. |
| Promocijske aktivnosti | Definirati pojam promocijskih aktivnosti.  Izložiti smisao pospješivanja prodaje.  Prezentirati organizaciju raznih događaje u prodavaonici u cilju povećanja prodaje.  Definirati oglašavanje.  Nabrojati propagandne konstante.  Izložiti sredstva oglašavanja. |
| 2. Poznavanje robe |  |
| Pojmovi vezani uz robu | Definirati pojam robe.  Prezentirati spojeve i tvari vezane uz sadržaje robe.  Izložiti što utječe na kakvoću i svojstva robe. |
| Sastav živežnih namirnica | Nabrojiti anorganske i organske tvari u živežnim namirnicama. |
| Prehrambena roba | Definirati asortiman i karakteristike pojedinih grupa prehrambenih roba.  Prepoznati različite grupe proizvoda i izložiti njihove osnovne karakteristike te način pravilnog manipuliranja prehrambenom robom. |
| Kućne potrepštine | Definirati asortiman i funkcije ove skupine robe i prezentirati njezinu primjenu. |
| Papir, karton, ljepenka | Razlikovati vrste papira i papirne konfekcije i njihovu namjenu te asortiman robe za pisanje i crtanje. |
| Tekstilna roba | Klasificirati vrste tekstilne robe, vrste vlakana i tkanja.  Izložiti kako pravilno postupati s tekstilnom robom u prodajnom procesu. |
| Koža i krzno | Prikazati načine prerade i razlikovati  asortiman kože i krzna te načine čuvanja i izlaganja. |
| Guma i gumeni proizvodi | Izložiti asortiman proizvoda i njihovu namjenu. |
| Plastične mase | Prikazati sastav, karakteristike i vrste plastičnih masa.  Izložiti asortiman proizvodna od plastičnih masa. |
| Drvo i drvne prerađevine | Prikazati sastav, karakteristike i vrste drva i drvnih prerađevina.  Izložiti asortiman proizvoda od drva i drvnih prerađevina. |
| Energetski izvori | Definirati primarne oblike energije i ulogu različitih izvora goriva na tržištu. |
| Metali i metalna roba | Prikazati osnovne asortimane metalne  robe te važnost upotrebe u svakodnevnom životu i gospodarskom razvoju.  Prezentirati pravilno manipuliranje robom u skladištu i na prodajnom mjestu. |
| Elektrotehnička roba | Izložiti osnovne asortimane elektrotehničke robe te važnost upotrebe u svakodnevnom životu i gospodarskom razvoju.  Prikazati pravilno manipuliranje robom u skladištu i na prodajnom mjestu.  Prezentirati način uporabe robe. |
| Motorna vozila | Navesti osnovne dijelove različitih vrsta motornih vozila i komentirati njihovu funkciju u upravljanju vozilom. |
| Boje i lakovi | Prikazati asortiman boja i lakova.  Objasniti namjenu glavnih premaznih  sredstava i načine čuvanja. |
| Staklo i staklena roba | Razlikovati vrste stakla i staklene robe.  Prikazati namjenu robe te pravilno čuvanje i izlaganje. |
| Keramička roba | Razlikovati vrste keramičke robe.  Prezentirati namjenu robe, sirovine za proizvodnju, te pravilno čuvanje i izlaganje. |
| Građevni materijal | Nabrojati vrste građevnog materijala i komentirati uporabu pojedinih roba. |
| Ostala roba | Izložiti osnovne karakteristike optičke,  medicinske robe, fotoaparata i pribora te glazbala i umjetnina i i prikazati njihovu namjenu. |
| 3. Matematika u struci | |
| Kamatni račun  Diskontni račun  Potrošački krediti  Proračun u struci i zanimanju | Samostalno izračunati jednostavne  zadatke u funkciji struke i zanimanja. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktične zadaće | Broj bodova | |
| Mogući | Ostvareni |
| Pridržavanje propisanih mjera zaštite na radu, sanitarnih i higijensko-tehničkih mjera | 0 – 10 |  |
| Neverbalna komunikacija | 0 – 20 |  |
| Opći dojam – urednost, držanje tijela | 0 – 10 |  |
| Ispravan tijek komunikacije – poznavanje etapa prodajnog razgovora | 0 – 20 |  |
| Poznavanje robe | 0 – 10 |  |
| Izbor i rukovanje sredstvima, dokumentacijom i materijalima za rad | 0 – 10 |  |
| Brzina, spretnost i sigurnost pri izvršenju zadatka | 0 – 20 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-54

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-271